Musė (žvaigždynas)
Musė (Musca, Mus) – 77-as iš 88 pagal dydį pietų pusrutulio žvaigždynas. Lietuvoje nematomas. Žvaigždyną į žvaigždėlapius įtraukė Johann Bayer 1603 m. veikale Uranometria. 1991 m. sužibusi nova buvo dvinarė žvaigždė, kurioje viena iš komponenčių buvo juodoji skylė. Ryškiausios žvaigždės pavadinimų neturi. Musei priklauso neįprastos formos planetinis ūkas NGC 5189, kurį 1826 m. atrado James Dunlop, suteikdamas jam kodą Δ252. Šis ūkas yra S raidės pavidalo ir panašus į galaktiką. Ūko centre yra reta mažos masės Volfo-Rajė tipo žvaigždė, palydovu turinti baltąją nykštukę. Jis priskiriamas prie penkių įspūdingiausių tokių ūkų.